CELEX: 62022CN0109
Language: el
Date: 2022-02-15 00:00:00
Title: Υπόθεση C-109/22: Προσφυγή της 15ης Φεβρουαρίου 2022 — Ευρωπαϊκή Επιτροπή κατά Ρουμανίας

4.4.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/18
            
         
      Προσφυγή της 15ης Φεβρουαρίου 2022 — Ευρωπαϊκή Επιτροπή κατά Ρουμανίας
      (Υπόθεση C-109/22)
      (2022/C 148/25)
      Γλώσσα διαδικασίας: ρουμανική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: L. Nicolae, E. Sanfrutos Cano)
      
         Καθής: Ρουμανία
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να αναγνωρίσει ότι η Ρουμανία, παραλείποντας να λάβει όλα τα αναγκαία μέτρα για να συμμορφωθεί με την απόφαση του Δικαστηρίου στην υπόθεση C-301/17, Επιτροπή κατά Ρουμανίας (1), παρέβη τις υποχρεώσεις που υπέχει από το άρθρο 260, παράγραφος 1, ΣΛΕΕ,
               
            
                  —
               
               
                  να υποχρεώσει τη Ρουμανία, σύμφωνα με τις διατάξεις του άρθρου 260, παράγραφος 2, ΣΛΕΕ, να καταβάλει, λόγω μη λήψεως των αναγκαίων μέτρων για τη συμμόρφωση προς την απόφαση του Δικαστηρίου στην υπόθεση C-301/17, Επιτροπή κατά Ρουμανίας, χρηματική ποινή ύψους 29 781,30 ευρώ ανά ημέρα καθυστέρησης από την ημερομηνία εκδόσεως της αποφάσεως στην παρούσα υπόθεση μέχρι τη λήψη όλων των αναγκαίων μέτρων για τη συμμόρφωση προς την απόφαση του Δικαστηρίου στην υπόθεση C-301/17, Επιτροπή κατά Ρουμανίας,
               
            
                  —
               
               
                  να υποχρεώσει τη Ρουμανία, σύμφωνα με τις διατάξεις του άρθρου 260, παράγραφος 2, ΣΛΕΕ, να καταβάλει κατ’ αποκοπή ποσό που αντιστοιχεί σε ημερήσιο ποσό 3 311,50 ευρώ πολλαπλασιαζόμενο επί τον αριθμό των ημερών που θα έχουν παρέλθει από την επομένη της εκδόσεως της αποφάσεως στην υπόθεση C-301/17, Επιτροπή κατά Ρουμανίας μέχρι την ημερομηνία κατά την οποία η Ρουμανία θα έχει λάβει όλα τα αναγκαία μέτρα για να συμμορφωθεί με την εν λόγω απόφαση ή, σε περίπτωση που η Ρουμανία δεν λάβει τα μέτρα αυτά, μέχρι την ημερομηνία έκδοσης της απόφασης του Δικαστηρίου στην παρούσα υπόθεση, με ελάχιστο κατ’ αποκοπήν ποσό 1 643 000 ευρώ,
               
            
                  —
               
               
                  να καταδικάσει τη Ρουμανία στα δικαστικά έξοδα.
               
            
         Ισχυρισμοί και κύρια επιχειρήματα
      
      Η προσφυγή της Ευρωπαϊκής Επιτροπής κατά της Ρουμανίας έχει ως αντικείμενο την παράλειψη του εν λόγω κράτους μέλους να λάβει όλα τα αναγκαία μέτρα για τη συμμόρφωση προς την απόφαση του Δικαστηρίου στην υπόθεση C-301/17, Επιτροπή κατά Ρουμανίας, καθόσον 44 από τους 68 χώρους υγειονομικής ταφής που αναφέρονται στην εν λόγω απόφαση δεν έχουν ακόμη κλείσει σύμφωνα με την οδηγία 1999/31/ΕΚ του Συμβουλίου, της 26ης Απριλίου 1999, περί υγειονομικής ταφής των αποβλήτων (2).
      Η Επιτροπή επισημαίνει ότι η Ρουμανία δεν μπορεί να επικαλεστεί μια καθαρά εσωτερική κατάσταση για να δικαιολογήσει τη μη εκτέλεση της απόφασης του Δικαστηρίου, όπως η ανάγκη εκπόνησης μελετών σκοπιμότητας, διαδικασιών απαλλοτρίωσης, διοικητικών διαδικασιών ή τη μη λήψη των αναγκαίων μέτρων από τους οικονομικούς φορείς που εκμεταλλεύονται τους εν λόγω χώρους υγειονομικής ταφής απορριμμάτων.
      Ως εκ τούτου, η Επιτροπή προτείνει να υποχρεωθεί η Ρουμανία να καταβάλει χρηματική ποινή 29 781,30 ευρώ για κάθε ημέρα καθυστέρησης από την ημερομηνία έκδοσης της απόφασης στην παρούσα υπόθεση έως ότου ληφθούν όλα τα αναγκαία μέτρα για τη συμμόρφωση προς την απόφαση στην υπόθεση C-301/17. Προκειμένου να διασφαλιστεί ότι η πρόοδος που σημειώνει η Ρουμανία μπορεί να παρακολουθείται, να επαληθεύεται και να λαμβάνεται υπόψη, η Επιτροπή προτείνει να υπολογίζεται η χρηματική ποινή για κάθε ημέρα καθυστέρησης με βάση τις εξάμηνες περιόδους καθυστέρησης στη λήψη των αναγκαίων μέτρων για τη συμμόρφωση με την απόφαση του Δικαστηρίου στην υπόθεση C-301/17, χρησιμοποιώντας έναν φθίνοντα τύπο, σύμφωνα με τον οποίο το σύνολο των περιόδων αυτών θα μειώνεται κατά ένα ποσοστό που αντιστοιχεί στο ποσοστό του αριθμού των χώρων υγειονομικής ταφής για τους οποίους έχει εξασφαλιστεί η συμμόρφωση με τις διατάξεις της οδηγίας 1999/31.
      Η Επιτροπή προτείνει επίσης να υποχρεωθεί η Ρουμανία να καταβάλει κατ’ αποκοπή ποσό που αντιστοιχεί σε ημερήσιο ποσό 3 311,50 ευρώ πολλαπλασιαζόμενο επί τον αριθμό των ημερών που θα έχουν παρέλθει από την επομένη της εκδόσεως της αποφάσεως στην υπόθεση C-301/17 έως την ημερομηνία κατά την οποία η Ρουμανία θα έχει λάβει όλα τα αναγκαία μέτρα για να συμμορφωθεί με την εν λόγω απόφαση ή, σε περίπτωση που η Ρουμανία δεν λάβει τέτοια μέτρα, έως την ημερομηνία εκδόσεως της αποφάσεως του Δικαστηρίου στην παρούσα υπόθεση, με ελάχιστο κατ’ αποκοπή ποσό 1 643 000 ευρώ.
      Το ποσό της χρηματικής ποινής καθορίστηκε, μέσω του συντελεστή «ν», λαμβάνοντας υπόψη τη σοβαρότητα της παράβασης, τη διάρκειά της και την ανάγκη διασφάλισης του αποτρεπτικού αποτελέσματος των κυρώσεων, ανάλογα με την ικανότητα του εν λόγω κράτους μέλους να πληρώσει.
      
         (1)  Απόφαση της 18ης Οκτωβρίου 2018, Επιτροπή κατά Ρουμανίας (C-301/17, EU:C:2018:846).
      
         (2)  ΕΕ 1999, L 182, σ. 1.